คลังเข็นรีไฟแนนซ์หนี้บัตรเครดิต
สามแบงก์รัฐยกเครื่องรีไฟแนนซ์หนี้บัตรเครดิต หลังยอดอนุมัติคืบแค่ 122 ล้านบาท
22 มิ.ย. 2554

สามแบงก์รัฐยกเครื่องรีไฟแนนซ์หนี้บัตรเครดิต หลังยอดอนุมัติคืบแค่ 122 ล้านบาท
กระทรวงการคลัง รายงานความคืบหน้า สินเชื่อรีไฟแนนซ์บัตรเครดิต กับธนาคารกรุงไทย ธนาคารออมสิน และธนาคารอิสลามแห่งประเทศไทย ตั้งแต่วันที่ 1 มิ.ย. ถึง 17 มิ.ย. 2554 มีผู้มายื่นขอสินเชื่อ 1.01 ราย วงเงิน 1,265 ล้านบาท มีการอนุมัติสินเชื่อแล้ว 1,126 ราย วงเงิน 122 ล้านบาท
สาเหตุที่ยังมีการอนุมัติสินเชื่อได้น้อย เนื่องจากมีบางสาขาของธนาคารบางแห่งมีความเข้าใจคลาดเคลื่อนในหลักการและแนวปฏิบัติของโครงการ ทำให้ลูกหนี้บางส่วนไม่สามารถเข้าร่วมโครงการได้ ดังนั้น ธนาคารทั้ง 3 แห่ง จึงได้หารือและสรุปแนวทางแก้ไข ดังต่อไปนี้
1. ผู้ขอสินเชื่อที่มีสถานะสินเชื่อเป็นปกติตามข้อมูลเครดิตตั้งแต่วันที่ 30 เม.ย. 2554 จนถึงวันที่ยื่นขอกู้ สามารถรีไฟแนนซ์ได้ในวงเงินไม่เกิน 3 แสนบาท ซึ่งธนาคารจะพิจารณาจากเอกสารแจ้งยอดเงินเดือนสำหรับผู้มีเงินเดือนประจำ และการเคลื่อนไหวของเงินฝากหรือหลักฐานอื่น ๆ ที่สามารถยืนยันแหล่งที่มาของรายได้สำหรับผู้มีอาชีพอิสระ  และหากผู้ขอสินเชื่อมีหนี้บัตรเครดิตหลายใบและยอดหนี้เกิน 3 แสนบาท จะมีสิทธิเลือกรีไฟแนนซ์บัตรเครดิตบางใบได้
2. กรณีที่ผู้ขอสินเชื่อมีอายุเกิน 60 ปี ธนาคารอาจพิจารณาให้มีการค้ำประกันส่วนบุคคล
3. ธนาคารทั้ง 3 แห่ง ตกลงจะเร่งทำความเข้าใจในหลักการของโครงการกับทุกสาขาทั่วประเทศ เพื่อให้สามารถบริการประชาชนและบรรลุวัตถุประสงค์ของโครงการได้อย่างมีประสิทธิภาพ
นอกจากนี้ ธนาคารทั้ง 3 แห่ง จะให้มีโครงการรีไฟแนนส์สินเชื่อส่วนบุคคลของผู้ประกอบการธุรกิจสินเชื่อส่วนบุคคลภายใต้การกำกับที่ไม่ใช่สถาบันการเงิน ให้กับผู้ที่มีประวัติการชำระหนี้ดี เพื่อให้โครงการลดภาระดอกเบี้ยครอบคลุมถึงประชาชนระดับฐานรากได้ทั่วถึงมากยิ่งขึ้น ซึ่งธนาคารทั้ง 3 แห่ง จะเปิดตัวโครงการในวันที่ 24 มิ.ย. 2554